|  |  |
| --- | --- |
| **Ime i prezime stručnog suradnika** | **Marija Baketa, Kornelija Sabljak** |
| **Nastavni predmet** | sat razredne nastave |
| **Razred** | 5. razred |
| **Nastavna tema** | Trening životnih vještina: Rješavanje sukoba |
| **Broj sati** | 1 |
| **Datum objave na web stranici** | 5.12.2023. |

**„RAME UZ RAME“ (Rješavanje sukoba)**

**Svrha radionice:** Omogućiti učenicima ponovni pregled naučenih vještina prilikom uvježbavanja vještine rješavanja sukoba

**Ciljevi radionice:**

* identificirati različite načine reagiranja u situaciji sukoba s drugom osobom
* identificirati pregovor kao najbolju metodu rješavanja sukoba
* pregledati tehnike za kontrolu ljutnje, vještine komunikacije i donošenja odluka te ih primijeniti na situacije sukoba
* prepoznati da pregovaranje i vještine rješavanja problema mogu riješiti sukobe
* demonstrirati uspjeh u rješavanju sukoba putem pregovora

**Odgojno-obrazovni ishodi**

**Učenici će:**

* identificirati različite načine reagiranja u situacijama sukoba s drugom osobom
* identificirati pregovor kao najbolju metodu rješavanja sukoba
* pregledati tehnike za kontrolu ljutnje, vještine komunikacije i donošenja odluka te ih primijeniti na situacije sukoba
* prepoznati da pregovaranje i vještine rješavanja problema mogu riješiti sukobe
* demonstrirati rješavanje sukoba putem pregovora na primjeru dane situacije

**Ključni pojmovi**

Sukob, agresivno ponašanje, popuštanje, bijeg , kompromis, pregovor

**Tijek radionice**

Učenike se uvodi u temu riječima da će u ovoj lekciji naučiti kako riješiti sukobe prije nego prerastu u svađe. Učenici će moći ponoviti mnoge vještine koje su već naučili tijekom programa i naučiti neke nove te ih uvježbavati kroz probe ponašanja.

KOJE SU NAM MOGUĆNOSTI NA RASPOLAGANJU

**Pitanje za učenike**: *Možete li se sjetiti nekog sukoba u kojem ste se našli? Što mislite: kada i zašto dolazi do sukoba?*

**Naglasiti**: Sukobi među ljudima najčešće nastaju kada dvije osobe (ili grupe) imaju različite, suprotne, nepomirljive želje i ciljeve.

**Pitanje za učenike:** *Što se događa s odnosom ljudi koji se nađu u sukobu; mijenja li se, nestaje ili ostaje jednak?*

**Naglasiti:** Sukobi su uvijek opasnost ili izazov za međuljudske odnose, ali ih ne moraju uništiti. Kvaliteta odnosa ovisi o načinu rješavanja sukoba.

Da bismo učenike upoznali s različitim oblicima reagiranja u sukobu, navedimo sljedeću situaciju (koja se nalazi i u učeničkim priručnicima):

*Dva prijatelja nakon škole provode vrijeme zajedno. Jedan od njih želi igrati videoigru namijenjenu za dva ili više igrača, a drugi se želi posvetiti domaćoj zadaći koju moraju napraviti u paru.*

**Poučavanje:** Ljudi različito reagiraju kada se s nekim nađu u sukobu. Jedan oblik reagiranja je grubo, agresivno ponašanje (vikanje, ucjena, prijetnja, udaranje). Slijedi rasprava s učenicima mogu li obje strane u sukobu postići svoj cilj i održati odnos ako se jedan od njih ponaša agresivno. Ilustracija u učeničkim priručnicima ukazuje na to da „agresor“ vjerojatno uspijeva postići cilj, napadnuta osoba ne, a odnos je narušen ili prekinut.

Druga vrsta ponašanja u sukobu je popuštanje. Ponovna rasprava s učenicima tko u takvoj situaciji ostvaruje cilj i što se zbiva s odnosom. Učenici, po uzoru na prethodnu ilustraciju, sami označavaju tko ostvaruje cilj u takvoj situaciji (crtajući sretan ili tužan izraz na licu te zaokružujući prikladnu sliku odnosa). Ističe se činjenica da je odnos održan nauštrb jedne strane.

Nadalje, uvodimo pojam bijega, tj. napuštanja situacije kao oblik ponašanja u sukobu. Ponovno se raspravlja s učenicima tko ostvaruje cilj i što se zbiva s odnosom.

**Pitanje za učenike:** *Možete li se dosjetiti boljeg načina reagiranja, koji bi omogućio ostvarivanje ciljeva za obje strane, kao i održan odnos?*

Uvodimo izraz „kompromis“ te pojašnjavamo da se radi o načinu rješavanja sukoba u kojem svaka strana odustaje od dijela svog zahtjeva da bi dobila drugi dio zahtjeva (u navedenom primjeru dvaju prijatelja kompromis bi bio sljedeći: zajedno igraju igrice sat vremena, nakon toga rade domaću zadaću). Kod ispunjavanja zadatka, učenici trebaju kreativno iznaći način da prikažu djelomično ostvarenje cilja ili, smatraju li djelomično zadovoljenje cilja prihvatljivim, neka nacrtaju nasmiješeno lice.

Na kraju učenike se upoznaje s pojmom pregovora. To je tehnika u kojoj sukobu pristupamo drugačije, kao problemu koji treba riješiti. Osobe koje su prvotno u sukobu zajednički nastoje doći do načina na koji obje mogu dobiti ono što im je najvažnije (na navedenom primjeru prijatelja uspješan rezultat pregovora mogao bi biti izrada domaće zadaće, tj. projekta uz pomoć računala).

**Naglasiti:** Pregovor pretvara sukob u suradnju. Umjesto svađanja «licem u lice», dvoje ljudi pokušava riješiti problem «rame uz rame». Oni stvaraju situaciju u kojoj su obje strane pobjednici – obje dobivaju što žele.

KONTROLIRANJE LJUTNJE U SITUACIJAMA SUKOBA

* Neka se učenici dosjete nekih situacija koje uključuju sukob. Naglasimo da to moraju biti situacije iz stvarnog života koje se mogu pojaviti među mladima kao što su oni. Napišemo primjere na ploču. Podsjetimo učenike da su naučili vještine koje im mogu pomoći u rješavanju takvih sukoba.
* Podsjetimo ih na vještine za kontrolu ljutnje. Naglasimo da je prirodno biti ljut kada se netko ne slaže s nama, uvrijedi nas ili pokuša uzeti ono što mi želimo, što je čest slučaj u sukobima. Tada je važno «odmaknuti» se od ljutnje i ostati miran.
* Neka se učenici dosjete tehnika kontroliranja ljutnje koje smo ranije učili (duboko disanje, brojanje, unutrašnji govor) i navedu kako svaka od njih može pridonijeti rješavanju sukoba.
* Neka se učenici dosjete vještina komunikacije koje smo naučili. **Pitanje za učenike:** *Kako se one mogu upotrijebiti u rješavanju sukoba, tj. pregovaranja?*

**Naglasiti:** Drugi ljudi ti ne mogu čitati misli. Budući da trebaju znati kako se osjećaš i koji su tvoji razlozi, izrazi se jasno. Uzmi u obzir stajalište druge osobe. On/a može biti ljut/a i očekivati svađu. Iznenadi ga/nju. Umjesto da se svađaš, slušaj. Poštuj i priznaj stajalište druge osobe. Ne moraš se slagati s tom osobom, ali trebaš dati do znanja da čuješ što ti govori.

RJEŠAVANJE PROBLEMA

Učenicima se pojasni sljedeće: kada se obje strane «ohlade» i kada zaista slušaju jedna drugu,

mogu koristiti vještine donošenja odluka da bi pretvorili sukob, zbog kojeg se prepiru, u problem koji treba riješiti. Ako su obje osobe spremne odustati od dijela onog što žele, moći će postići kompromis. Ako su kreativne, obje osobe će moći dobiti ono što stvarno žele.

PROBA PONAŠANJA

1. Osvrnimo se na učeničke priručnike, Promijeniti «ja i ti» u «mi».

2. Odabiremo jednu ili dvije situacije napisane na ploči na kojima će učenici raditi. Učenici se dijele u male grupe da bi mogli odglumiti situacije u kojima će koristiti vještinu rješavanja sukoba.

3. Dva učenika igraju sukobljene strane, a ostali u grupi promatraju.

4. Podsjećamo učenike na ulogu koju promatrači mogu imati u poticanju mirnih rješenja.

5. Ostatak razreda može ocijeniti uspjeh svake probe (vježbe).

SAŽETAK

Učenici su naučili tehnike koje će im pomoći da spriječe svađe i riješe sukobe. Za kraj ih potičemo na uvježbavanje tih tehnika i korištenje u stvarnim situacijama u život